Lene Espersen (KF), 2002-11-26:
Regeringen er helt enig med forslagsstillerne i, at rockerkriminalitet og anden organiseret kriminalitet skal bekæmpes.
Det skal der ikke herske tvivl om, og det har jeg også understreget gentagne gange i forbindelse med den debat om rockermiljøet, der har været gennem de seneste år.
Regeringen er også enig i, at den organiserede kriminalitet har antaget en karakter, der indebærer et behov for at styrke myndighedssamarbejdet på området yderligere.
Eksempelvis har rockerkriminaliteten gennem de senere år ændret karakter fra især at være voldskriminalitet til i dag navnlig at være profitorienteret kriminalitet som f.eks. narkokriminalitet, afpresning i prostitutionsmiljøet og berigelseskriminalitet i øvrigt.
Samtidig har rockerne og deres støtteklubber bredt sig til dele af landet, hvor man ikke tidligere har kendt til dette miljø og den kriminalitet, som miljøet står bag.
Det giver naturligvis også anledning til overvejelse om den fremtidige indsats mod den rockerrelaterede kriminalitet.
Problemerne med organiseret kriminalitet er ikke noget nyt fænomen, og bekæmpelsen af organiseret og rockerrelateret kriminalitet har gennem mange år været et højt prioriteret område i politiets arbejde.
Det har været undergivet en systematisk politimæssig monitering.
Alle relevante informationer, som politiet har om aktiviteterne i de miljøer, der står bag organiseret kriminalitet, indsamles og analyseres både på regionalt og på nationalt plan.
Efterforskningsstøttecenter
I disse centre modtages, indsamles, sammenlignes, bearbejdes og formidles oplysninger om primært grænseoverskridende organiseret kriminalitet, herunder rockerkriminalitet, og det indgår så i politikredsens videre arbejde.
Men den politimæssige indsats, på trods af at den er meget omfattende og effektiv, kan selvfølgelig ikke stå alene.
Der er i dag allerede et både godt og velfungerende samarbejde mellem politiet, kommunerne, men også de andre berørte myndigheder, ikke mindst Told og Skat.
Politiet og Told og Skat har en tradition for et nært samarbejde, både når det gælder enkeltsager, og også når det gælder den generelle tilrettelæggelse af en række kontrol- og efterforskningsopgaver.
Det samarbejde er blevet udbygget og styrket de seneste år, og det er altså sket både centralt, regionalt og lokalt.
Det er som sagt også regeringens opfattelse, at der er behov for, at det samarbejde udvikles og styrkes yderligere med henblik på at sikre en samlet fælles indsats mod rockernes kriminalitet.
Det har regeringen så også taget initiativ til at sikre.
Der er tale om en intensivering af indsatsen både på det efterforskningsmæssige og på det ordenspolitimæssige område.
Efterforskningen skal styrkes, og der skal sættes øget fokus på den mere skjulte del af rockerkriminaliteten.
Så mener jeg også, det er væsentligt at få fremhævet, at ud over det skal der være en bred samfundsmæssig indsats ikke mindst i lokalsamfundene for at hindre tilgangen til rockermiljøet. Der er lagt vægt på at styrke det tværfaglige og det tværsektorielle samarbejde mellem myndighederne i den fælles indsats mod rockerne.
Som indsatsområder kan jeg også pege på sager om socialt bedrageri, skatte- og afgiftsunddragelse, overtrædelse af byggelovgivningen, brandlovgivningen og lokalplaner.
Rigspolitichefens plan er forelagt for og tiltrådt af mig, og den indebærer en intensivering af den politimæssige indsats mod rockerne på alle områder.
Det er en indsats, som skal prioriteres i samtlige politikredse, for rockernes kriminalitet er det største kriminalitetsproblem, vi står over for, og derfor skal det også lykkes med den indsats.
Jeg kan også oplyse, at jeg i august måned havde lejlighed til at drøfte med repræsentanter for Kommunernes Landsforening og en række berørte borgmestre, hvordan vi sammen sikrer en fælles og en effektiv indsats mod rockernes kriminalitet.
Jeg glæder mig til at få det samlede oplæg, så vi kan gå videre og få skabt flere relevante tiltag.
I det beslutningsforslag, som Socialdemokratiet har fremsat, er der lagt op til, at bekæmpelse af organiseret kriminalitet skal ske med udgangspunkt i regionale indsatscentre med medarbejdere fra politi, Told og Skat og kommunernes social- og skatteforvaltninger.
Jeg forstår det således, at det er forslagsstillernes opfattelse, at der skal skabes en helt ny struktur for samarbejdet, og allerede her må jeg melde, at jeg synes, man skal se på dette med en stor portion skepsis.
For mig at se
er der ingen grund til at etablere nye komplicerede myndighedsstrukturer for strukturens egen skyld, men kun hvis der efter en grundig sagkyndig analyse er et behov for det.
Så mener jeg, at det er helt afgørende at lægge vægt på, hvad de involverede myndigheder, altså de, der skal opklare og først og fremmest gå efter at forhindre rockerkriminaliteten, ikke mindst politiet, mener om sagen.
Det er en struktur, hvor politiets regionale efterforskningsstøttecentre har en central rolle.
Det er altså rigspolitichefens opfattelse, at det forstærkede samarbejde mellem myndighederne bør være forankret i de eksisterende myndighedsstrukturer, og jeg ved, at Told og Skat deler denne opfattelse.
Rigspolitichefen har også samtidig givet udtrykt for, at
den egentlige retshåndhævende indsats i relation til rockerkriminalitet og anden organiseret kriminalitet er og skal fortsat være forankret i politiet.
Det er således rigspolitichefens opfattelse, at både de nationale og de regionale efterforskningsstøttecentre bør være placeret hos politiet.
Det, man vil opnå herved, er, at nogle medarbejdere, der i øvrigt i dag har et tæt og godt samarbejde, kommer til at sidde i samme lokale.
Til gengæld vil de pågældende medarbejdere være fjernet fra forankringen i de myndigheder, som har det nødvendige person-, sags- og lokalkendskab i kraft af de enkelte myndigheders øvrige kontaktflader med det miljø, vi her taler om.
Jeg kan simpelt hen ikke se, hvad fordelen skulle være med det foreliggende beslutningsforslag.
Hvordan man vil nyttiggøre disse store og perspektivrige uddannelser og kombinere dem med, at de ansatte samtidig løbende skal udskiftes, står hen i det uvisse, og det fremgår, så vidt jeg kan se, ikke af beslutningsforslaget.
Sammenfattende kan jeg sige, at der allerede nu er sat en omfattende proces i gang, en proces, der inddrager alle centrale sagkyndige aktører, og som tilvejebringer
den bedst tænkelige ordning på områder og også tager hensyn til myndighedsstrukturen.
Jeg synes ikke, at vi i Folketinget skal kortslutte den proces og nu gå ind og bestemme en ny myndighedsstruktur på området.
Jeg mener, at bekæmpelsen af rockernes kriminalitet er et alt for vigtigt område at begive sig ud i nye, usikre og uunderbyggede eksperimenter og myndighedsstrukturer på.
Hertil kommer - og det tillægger jeg meget vægt, det erkender jeg blankt - at rigspolitichefen, som jeg nævnte før, har givet udtryk for, at der ikke er behov for nye myndighedsstrukturer, men at samarbejdet efter politiets opfattelse netop i stedet bør udbygges inden for de eksisterende rammer.
Vi står altså her med et beslutningsforslag fra Socialdemokratiet, som den helt centrale aktør på området ikke kan støtte, og det håber jeg vil gøre indtryk på forslagsstillerne.
Som sagt er regeringen fuldstændig enig med forslagsstillerne i, at vi skal rockernes kriminalitet til livs.
Derfor er der også iværksat en lang række initiativer
for at sikre, at indsatsen bliver intensiveret.
Men vi kan altså ikke støtte dette beslutningsforslag, som jeg ikke mener gavner den store indsats, som politiet og andre myndigheder står over for.
Regeringen har taget hånd om det her problem for måneder siden.
Vi kunne ikke vente på, at der var en debat i Folketinget om selv samme emne, men det glæder mig da, at Socialdemokratiet trods alt kan se, i hvilken retning det er nødvendigt at styrke samarbejdet.
Jeg indkaldte Kommunernes Landsforening og nogle af de kommuner, der står med de allerstørste rockerproblemer, til et møde, for at vi sammen kunne have en drøftelse af, hvordan vi får intensiveret og styrket samarbejdet yderligere.
Men jeg må sige som svar til fru Sandy Brinck, at jeg synes, det er grotesk at stå her på Folketingets talerstol og give udtryk for, at der nærmest ikke er noget samarbejde i dag.
Der er i dag et fremragende samarbejde mellem kommuner, Told og Skat og de politimæssige myndigheder, men samarbejdet kan blive bedre.
Og hvis Socialdemokratiet frem for at komme med ugennemtænkte beslutningsforslag havde lyttet til, hvad det er, der er kommunernes problem i den forstand, så ville de have forstået, at noget af det, der desværre i dag er en hindring, er, at man nogle gange er lidt nervøse for at gå ind i et for tæt samarbejde i form af registersamkøringer, fordi man frygter, at man dér overtræder anden lovgivning, som vi her i Folketinget har vedtaget, og som efter kommunernes opfattelse er meget svær at hitte rede i.
Derfor udbad kommunerne sig betænkningstid til at komme med en liste til Justitsministeriet over, hvad det er for områder, f.eks. skatteunddragelse, socialt bedrageri, hvor vi ved, at rockerne skaber problemer.
Her vil kommunerne have at vide, hvor langt de kan gå, i hvor vidt omfang de må inddrage Told og Skat, i hvor vidt omfang de må inddrage andre myndigheders oplysninger og registre i deres arbejde.
Så det, som Socialdemokratiet her efterlyser, er vi i fuld gang med at implementere.
Vi er i gang med at give kommunerne de redskaber, der skal til.
Så det er slet ikke et spørgsmål om at afvente noget som helst, men jeg kan med min bedste vilje ikke fortælle, præcis hvad det er for problemer, hver enkelt kommune sidder med på nuværende tidspunkt.
Det var borgmestrene heller ikke i stand til, men de lovede at sende en liste over de problemer, der måtte være, og dem tager vi naturligvis hånd om.
Og jeg har allerede nu positivt tilkendegivet, at vi håber, at det meste kan løses inden for den eksisterende lovstruktur.
Men hvis det viser sig, at der er lovgivningsmæssige problemer i forhold til den måde, de kommunale sagsbehandlere ser på det her område på, så må vi gå ind og overveje, om der er behov for yderligere tiltag.
Så der er allerede sket ekstremt meget, og jeg skal beklage, at Socialdemokratiet åbenbart ikke kan afvente, at kommunerne får sendt den liste over, hvilke sager det er, som de meget gerne vil have klare tilkendegivelser af hvordan løses.
Jeg mener, det er den rigtige respekt for det kommunale selvstyre, at vi afventer det, frem for at vi nu begynder at gætte, hvor problemerne er.